**Zmluva o dielo č. 23/2023/VaM**

uzavretá v zmysle ustanovení § 536 a nasl. zákona č. 513/1990 Zb. Obchodný zákonník v znení neskorších predpisov (ďalej len „Obchodný zákonník“) medzi:

**Objednávateľom**: **Mestská časť Košice – Sídlisko KVP**

Sídlo: Trieda KVP 1, 040 23 Košice

IČO: 00 691 089

DIČ: 2020928327

IČ DPH: nie je platcom

Bankové spojenie: Prima banka Slovensko, a.s.

IBAN: SK46 5600 0000 0005 3629 8001

Štatutárny orgán: **Mgr. Ladislav Lörinc**, starosta

Zodpovedná osoba: Ing. Juraj Hankovský, [juraj.hankovsky@mckvp.sk](mailto:juraj.hankovsky@mckvp.sk), +421557890626

(ďalej len „Objednávateľ“)

a

**Zhotoviteľom: doplniť**

Sídlo: doplniť

IČO: doplniť

DIČ: doplniť

IČ DPH: doplniť

Bankové spojenie: doplniť

IBAN: doplniť

Zápis v registri: doplniť

Štatutárny orgán: doplniť

Zodpovedná osoba: doplniť

(ďalej len „Zhotoviteľ“)

(ďalej spolu Objednávateľ a Zhotoviteľ len „Zmluvné strany“)

**Článok I.**

**Predmet zmluvy**

* 1. Objednávateľ v rámci realizácie samosprávnej pôsobnosti vykonáva správu miestnych a účelových ciest, vrátane chodníkov a verejných priestranstiev nachádzajúcich sa v jeho katastrálnom území.
  2. Vzhľadom na to, že Objednávateľ potrebuje zabezpečiť zhotovenia nižšie uvedeného diela a Zhotoviteľ spĺňa k tomu všetky potrebné predpoklady vrátane príslušného oprávnenia na podnikanie, uzatvárajú Objednávateľ so Zhotoviteľom túto zmluvu o dielo (ďalej len „Zmluva“).
  3. Zhotoviteľ vyhlasuje, že je podnikateľom existujúcim v zmysle právnych predpisov platných v SR, odborne spôsobilým a plne oprávneným na zhotovenie nižšie uvedeného diela v zmysle tejto Zmluvy. Zároveň si je Zhotoviteľ vedomý, že ak má povinnosť byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „Zákon o registri partnerov verejného sektora“) splní si túto povinnosť najneskôr v deň nadobudnutia platnosti tejto Zmluvy.
  4. Táto Zmluva sa uzatvára v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „Zákon o verejnom obstarávaní“). Objednávateľ na obstaranie predmetu tejto Zmluvy použil postup verejného obstarávania – zadávanie zákaziek s nízkymi hodnotami. Zmluva sa uzatvára na základe výsledku prieskumu trhu s názvom: **,,Údržba komunikácií v Mestskej časti Košice – Sídlisko KVP“** zrealizovaného v zmysle výzvy na predloženie cenovej ponuky zákazky (ďalej len „Výzva“). Cenová ponuka (výkaz výmer) Zhotoviteľa bola vybraná v rámci prieskumu trhu ako najvýhodnejšia a tvorí prílohu č. 1 tejto Zmluvy ako jej neoddeliteľná súčasť (ďalej len „Príloha č. 1“).
  5. Zhotoviteľ sa zaväzuje zhotoviť pre Objednávateľa dielo: „**Údržba komunikácií v Mestskej časti Košice – Sídlisko KVP**“ (CPV kód 45233140-2 – práce na ceste, 45233141-9 – práce na údržbe ciest, 45233142-6 – práce na oprave ciest, 45233252-0 – práce vrchnej stavby ulíc a 45233253-7 – práce vrchnej stavby chodníkov) (ďalej len „Dielo“) v špecifikácií podľa Prílohy č. 1 a podľa podmienok zadaných vo Výzve, prípadne určených v príslušných stanoviskách, vyjadreniach, súhlasoch, povoleniach a rozhodnutiach štátnych orgánov, resp. iných orgánov verejnej moci potrebných k vykonaniu Diela. Rozsah Diela uvedený v Prílohe č. 1 je len predbežný a nie je pre Objednávateľa záväzný. Skutočný rozsah Diela (presný rozsah prác) bude stanovený Objednávateľom podľa jeho potrieb a požiadaviek a predložený Zhotoviteľovi v pokyne na začatie s vykonávaním Diela (ďalej len “Pokyn na začatie“), prípadne upresnený alebo doplnený neskôr po doručení Pokynu na začatie. Objednávateľ si vyhradzuje právo zadať Zhotoviteľovi Dielo (všetky práce) vyplývajúce z tejto Zmluvy vcelku alebo po častiach. Vykonanie Diela pozostáva zo súhrnu činností stavebného charakteru, ktorých cieľom je udržiavanie komunikácií zo strany Zhotoviteľa v takom stavebno-technickom stave, ktorý má zodpovedať účelu, na ktorý sú určené. Dielo bude zahŕňať najmä tieto činnosti: opravu vozoviek, chodníkov, schodov, parkovísk, výtlkov, výmoľov a trhlín za podmienky dodržania plynulého prechodu medzi pôvodnými a opravenými plochami, bez prevýšenia/zníženia opraveného/doplneného povrchu, ďalej opravu a osadenie obrubníkov, opravu rigolov, búranie obrubníkov a spevnených plôch na komunikáciách a verejných priestranstvách, výstavbu a opravu dažďových vpustí, šácht napojených i nenapojených na verejnú kanalizáciu.
  6. Zhotoviteľ sa zaväzuje zhotoviť Dielo vo vlastnom mene, na svoje náklady a nebezpečenstvo a v čase uvedenom v článku II. Zmluvy. Zhotoviteľ sa zaväzuje pri plnení predmetu tejto Zmluvy postupovať v zmysle podmienok Zmluvy s náležitou  odbornou starostlivosťou a zodpovedajúcou kvalifikáciou, zaväzuje sa dodržiavať právne predpisy a technické normy platné v SR v čase realizácie Diela a to v kvalite nimi ustanovenej.
  7. Zhotoviteľ prehlasuje, že sa oboznámil s rozsahom Diela a je technicky, odborne, materiálne a personálne spôsobilý Dielo zrealizovať podľa tejto Zmluvy.
  8. Zhotoviteľ prehlasuje, že starostlivo skontroloval realizáciu Diela z hľadiska chýb, neúplností a nezhodností, najmä technického druhu. Zhotoviteľ je jedine zodpovedný za to, že všetky predpoklady, ktoré sú potrebné pre úplné, riadne a včasné zhotovenie Diela budú stanovené v Zmluve. Po uzavretí Zmluvy sa Zhotoviteľ nemôže odvolávať na chýbajúce stanovenie takýchto predpokladov.
  9. Zhotoviteľ pri vykonávaní Diela bude postupovať podľa pokynov Objednávateľa, avšak pri určení samotného spôsobu vykonania Diela bude postupovať Zhotoviteľ samostatne.
  10. Pred začatím vykonávania Diela, je Zhotoviteľ povinný zabezpečiť taký technologický postup, ktorým sa po dobu vykonávania Diela zamedzí akýmkoľvek škodám.
  11. Zároveň je Zhotoviteľ povinný mať počas celej doby realizácie Diela uzavretú zmluvu o poistení zodpovednosti za škodu vo výške minimálne 100 000 €. Zhotoviteľ je povinný predložiť Objednávateľovi na kontrolu platnosti poistenia k nahliadnutiu všetky podklady a to kedykoľvek na požiadanie. Zhotoviteľ výslovne súhlasí s náhradou všetkých škôd spôsobených pri vykonávaní Diela podľa tejto Zmluvy, a to priamo tretím osobám, prípadne Objednávateľovi.
  12. Zmluvné strany vyhlasujú, že túto Zmluvu považujú v zmysle príslušných ustanovení zákona č. 50/1976 Z. z. o územnom plánovaní a stavebnom poriadku (ďalej len „Stavebný zákon“) za právny titul, t. j. že touto Zmluvou Objednávateľ zriaďuje v prospech Zhotoviteľa právo na uskutočnenie stavby (Diela) v rozsahu a podľa podmienok tejto Zmluvy.
  13. Dielo podľa tejto Zmluvy nie je autorským dielom v zmysle zákona č. 185/2015 Z. z. Autorský zákon v znení neskorších predpisov (ďalej len „Autorský zákon“).
  14. Objednávateľ sa zaväzuje Dielo prevziať a zaplatiť za jeho zhotovenie zmluvnú cenu podľa článku III. tejto Zmluvy.

**Článok II.**

**Čas, miesto a spôsob zhotovenia Diela**

* 1. Zhotoviteľ sa zaväzuje zhotoviť Dielo postupne v závislosti od rozsahu prác stanovených Objednávateľom v Pokyne na začatie podľa harmonogramu prác, ktorý bude priebežne vyhotovovaný Objednávateľom a odsúhlasený Zhotoviteľom v čase trvania tejto Zmluvy a to nasledujúco:

1. termín začatia: do 5 pracovných dní odo dňa doručenia Pokynu na začatie,
2. termín dokončenia: podľa harmonogramu prác.

V havarijných prípadoch je Zhotoviteľ povinný začať s vykonávaním Diela, resp. jeho časti bezodkladne. Zhotoviteľ je povinný aktívne spolupracovať pri plánovaní harmonogramu prác. Zmluvné strany sa dohodli, že Dielo bude zhotovené najneskôr do **31.12.2023.**

* 1. Zhotoviteľ je povinný preukázateľne vopred oznámiť Objednávateľovi deň začatia vykonávania Diela, ako aj jeho jednotlivých častí (podľa stavebných objektov).
  2. V rámci vykonávania Diela je Zhotoviteľ povinný realizovať vykonávanie Diela len v pracovných dňoch od 7.00 hod do 19.00 hod a v sobotu v čase od 8.00 hod. do 18.00 hod.
  3. V prípade, že Zhotoviteľovi prekážajú vo vykonávaní Diela omeškanie Objednávateľa so splnením jeho záväzkov podľa článku VI. tejto Zmluvy, vyššia moc alebo mimoriadne nepriaznivé poveternostné a klimatické podmienky v mieste zhotovenia Diela, jednotlivé termíny plnenia, vrátane termínu dokončenia Diela sa predlžujú o túto dobu. Omeškanie Objednávateľa so splnením jeho záväzkov podľa článku VI. tejto Zmluvy, vyššia moc, mimoriadne nepriaznivé poveternostné a klimatické podmienky a doba počas ktorej nemohol Zhotoviteľ vykonávať Dielo musia byť bez zbytočného odkladu zaznamenané v stavebnom denníku a odsúhlasené Objednávateľom. V prípade porušenia tejto povinnosti sa uplatní fikcia, že Zhotoviteľ je v omeškaní s termínmi plnenia, vrátane termínu dokončenia Diela po dobu, po ktorú si túto povinnosť nesplnil, a to aj vtedy, ak dôvod omeškania spočíval v okolnostiach vzniknutých na strane Objednávateľa, vo vyššej moci a v mimoriadne nepriaznivých poveternostných a klimatických podmienkach.
  4. Predĺženie jednotlivých termínov plnenia, vrátane termínu dokončenia Diela môžu byť upravené vzájomnou dohodou Zmluvných strán a to v harmonograme prác, prípadne dodatkom k Zmluve.
  5. Ak Zhotoviteľ vykoná Dielo pred dohodnutým termínom, zaväzuje sa Objednávateľ Dielo prevziať i v skoršom termíne.
  6. Miestom zhotovenia Diela sú pozemky vedené Okresným úradom Košice, katastrálny odbor, okres Košice II, obec Košice – Sídlisko KVP, katastrálne územie Grunt (ďalej len „Miesto zhotovenia Diela“). Vlastníkom Miesta zhotovenia Diela je mesto Košice, pričom Objednávateľ je s ním oprávnený disponovať na základe zmlúv o zverení majetku mesta do správy.
  7. Pracovné a ochranné pomôcky Zhotoviteľa, ako aj ostatné povinnosti pre zaistenie bezpečnosti a ochrany zdravia pri práci zabezpečí Zhotoviteľ. Zhotoviteľ zodpovedá v zmysle zákona č. 124/2006 Z. z. o bezpečnosti a o ochrane zdravia pri práci v znení neskorších predpisov (ďalej len ako „Zákon o BOZP“) a zákona č. 355/2007 Z. z. o ochrane, podpore a rozvoji verejného zdravotníctva v znení neskorších predpisov (ďalej len „Zákon o ochrane, podpore a rozvoji verejného zdravotníctva“) za zdravotnú a odbornú spôsobilosť svojich zamestnancov pre určený druh prác. Zhotoviteľ sa zaväzuje dodržiavať všetky povinnosti, vyplývajúce z predpisov o ochrane zdravia a bezpečnosti pri práci, ochrane majetku a požiarnej ochrane, ako aj z predpisov hygienických a predpisov o ochrane životného prostredia.
  8. Zhotoviteľ vyhlasuje, že sa s formou, povahou a podmienkami Miesta zhotovenia Diela, vrátane všetkých hydrologických, klimatických a geotechnických podmienok a ekologických aspektov oboznámil pred podpisom tejto Zmluvy. Zhotoviteľ zároveň získal všetky informácie o Mieste zhotovenia Diela, ktoré sú nevyhnutné pre riadne zhotovenie Diela a pre predchádzanie vzniku škôd v Mieste zhotovenia Diela a na Diele. Zhotoviteľ vyhlasuje, že jeho zanedbanie zoznámiť sa so všetkými údajmi vzťahujúcimi sa k Miestu zhotovenia Diela ho nezbavuje zodpovednosti za riadny odhad obťažnosti alebo ceny za riadnu a včasnú realizáciu Diela.
  9. Zhotoviteľ je povinný označiť stavbu (Dielo) na stavenisku (Miesto zhotovenia Diela), vrátane hraníc pre zamedzenie neoprávneného vstupu iných osôb a to na viditeľnom mieste a pod názvom Objednávateľa.
  10. O priebehu realizácie Diela je Zhotoviteľ povinný viesť stavebný denník, do ktorého bude zapisovať všetky skutočnosti rozhodujúce pre zhotovenie Diela a to od začatia s jeho vykonávaním až po jeho dokončenie. Zodpovedná osoba Objednávateľa je oprávnená denne vykonávať záznamy do stavebného denníka. Okrem odsúhlasovania Diela (vykonaných prác), jeho vád a nedostatkov môžu byť obsahom zápisu aj ďalšie významné skutočnosti, ktoré môžu mať vplyv na fakturáciu Diela. Do stavebného denníka sa zaznamenáva aj aktuálny stav počasia (teplota a vlhkosť).
  11. Počas realizácie Diela je Zhotoviteľ povinný primerane udržiavať čistotu a poriadok v Mieste zhotovenia Diela a obmedzovať výkon práv vlastníkov, vrátane vlastníkov susediacich pozemkov len v nevyhnutnej miere v priamej súvislosti s vykonávaním Diela. Zhotoviteľ si je vedomý, že Dielo bude povinný vykonať s prihliadnutím na jeho povahu, tzn. tak aby samotným vykonávaním nenarušoval občianske spolunažívanie a nočný kľud a neznečisťoval verejné priestranstvo.
  12. Objednávateľ si vyhradzuje právo kontroly vykonávania Diela v Mieste zhotovenia Diela za účelom zistenia predpísanej kvality. Zhotoviteľ sa zaväzuje aj nad rámec týchto kontrol vyzvať Objednávateľa na kontrolu všetkých prác a výkonov, ktoré majú byť zakryté, alebo sa stanú ďalšími vrstvami neprístupné. Zhotoviteľ je povinný predložiť Objednávateľovi pred začatím vykonávania Diela technické listy použitých materiálov.
  13. Objednávateľ je oprávnený žiadať kedykoľvek od Zhotoviteľa vykonanie zmien, doplnkov Diela, za predpokladu, že tieto ho podstatne nezmenia. Zhotoviteľ je povinný oznámiť Objednávateľovi do 48 hodín odo dňa žiadosti o vykonanie zmien dôsledky, ktoré z nich vyplynú pre práva a povinnosti Zmluvných strán zo Zmluvy (cena za Dielo, čas plnenia). Ak Zhotoviteľ dôsledky neoznámi v lehote 48 hodín, má sa za to, že nevzniknú žiadne dôsledky.
  14. Ak si strany nedohodnú niečo iné platí, že v zmysle ustanovení § 524 a nasl. a § 531 a nasl. zákona č. 40/1964 Zb. Občiansky zákonník v znení neskorších predpisov (ďalej len „Občiansky zákonník“) Zhotoviteľ nie je oprávnený na prevod (postúpenie) svojich práv (pohľadávok) a prevzatie svojich povinností (záväzkov) vyplývajúcich z tejto Zmluvy, vcelku alebo čiastočne na tretiu osobu, t. j. aby tretia osoba vstúpila do práv a povinností Zhotoviteľa namiesto Zhotoviteľa (singulárna sukcesia). Zhotoviteľ je najmä sám povinný vykonávať a zhotoviť Dielo a s ním súvisiace činnosti.
  15. Zhotoviteľ je oprávnený odovzdať tretím osobám len také výkony a práce, ktoré podľa ich druhu v rámci svojej prevádzky normálne zvykne zveriť tretím osobám. Všetci subdodávatelia musia byť Objednávateľovi oznámení a vopred schválení. Pri vykonávaní Diela subdodávateľmi má Zhotoviteľ zodpovednosť, akoby Dielo vykonával sám.
  16. Za Objednávateľa bude oprávnený na výkon dozoru pri realizácii Diela zamestnanec Objednávateľa uvedený v záhlaví tejto Zmluvy ako zodpovedný zástupca.
  17. Účastníci tejto Zmluvy sa dohodli, že ak niektorá Zmluvná strana bude mať informáciu o akejkoľvek skutočnosti alebo okolnosti, ktorá by mohla priamo či nepriamo zmariť alebo podstatne sťažiť plnenie predmetu Zmluvy, je táto Zmluvná strana povinná okamžite o tejto skutočnosti alebo okolnosti vyrozumieť druhú Zmluvnú stranu.

**Článok III.**

**Cena za Dielo**

* 1. Cena za Dielo je dohodnutá Zmluvnými stranami v súlade so zákonom č. 18/1996 Z. z. o cenách v znení neskorších predpisov (ďalej len „Zákon o cenách“) a je výsledkom verejného obstarávania.
  2. Cena za Dielo je dohodnutá na základe Prílohy č. 1. V Prílohe č. 1 sú uvedené aj podrobné členenie ceny za Dielo a jednotkové ceny za Dielo. Cena za Dielo sa stanoví ako **súčin metrických jednotiek a jednotkových cien** podľa riadne zhotoveného Diela (skutočne vykonané práce). Zhotoviteľ bude Objednávateľovi k cene za Dielo fakturovať v zmysle príslušných ustanovení zákona č. 222/2004 Z. z. o dani z pridanej hodnoty v znení neskorších predpisov (ďalej len „Zákon o DPH“) DPH aktuálne vo výške 20%.
  3. Jednotkové ceny za Dielo sú dohodnuté ako ceny pevné a nemenné, zahŕňajúce všetok materiál, práce, zariadenia a predmety potrebné k zhotoveniu Diela. V jednotkových cenách za Dielo sú obsiahnuté aj náklady na dopravu, stravu, použitie strojového, prevádzkového alebo technického vybavenia, spotrebný materiál, skúšky a merania, zhodnotenie/odstránenie odpadov súvisiacich s vykonaním Diela alebo ako jeho dôsledok, vybúraných hmôt, prípadne sute alebo prebytočnej zeminy vrátane naloženia, odvozu, zloženia a poplatkov, potrebné zariadenie staveniska, dočasné dopravné značenie, uvedenie dotknutých plôch do pôvodného stavu, vypracovanie, obstaranie a dodanie všetkých dokladov a dokumentácie, ktoré má Zhotoviteľ odovzdať spolu s Dielom, spolupôsobenie/zabezpečenie povinností vyplývajúcich z nariadenia vlády SR č. 396/2006 Z. z. o minimálnych bezpečnostných a zdravotných požiadavkách na stavenisko (ďalej len „Nariadenie č. 396/2006“) a zabezpečenie záručných opráv počas záručnej doby. Ceny pokrývajú všetky zmluvné záväzky.
  4. Všetko, čo neposkytuje v súlade s touto Zmluvou Objednávateľ, je povinný zabezpečiť Zhotoviteľ a je to zahrnuté v jednotkových cenách za Dielo.
  5. Dodatočné cenové požiadavky Zhotoviteľa nebudú uznané, ledaže vzniknú prídavné náklady v dôsledku väčších zmien alebo doplnkov, ktoré budú výslovne dané písomným dodatkom k tejto Zmluve. Ak neexistuje príslušný písomný dodatok, nevzniká pre Objednávateľa žiadna povinnosť na prevzatie nákladov.
  6. Práce, ktoré Zhotoviteľ nevykoná, vykoná bez príkazu Objednávateľa alebo odchylne od dojednaných zmluvných podmienok, Objednávateľ nezaplatí.
  7. V prípade, že záväzok Zhotoviteľa zhotoviť pre Objednávateľa Dielo podľa tejto Zmluvy spĺňa podmienky opakovaného plnenia v zmysle ustanovenia § 42 ods. 13 Zákona o verejnom obstarávaní, vyhradzuje si Objednávateľ právo pred každým ďalším plnením, nasledujúcim po prvom plnení, upraviť jednotkové ceny podľa aktuálnej trhovej situácie. Aktuálnu trhovú situáciu zistí Objednávateľ na základe prieskumu trhu, a to priemerom medzi tromi najnižšími cenami zistenými na trhu za obdobie šiestich mesiacov bezprostredne predchádzajúcich určeniu ceny za opakované plnenie.

**Článok IV.**

**Platobné podmienky**

* 1. Cena za Dielo je splatná podľa faktúr vystavených Zhotoviteľom po riadnom zhotovení, odovzdaní a prevzatí Diela, resp. jeho časti (skutočne vykonané práce) na základe Objednávateľom podpísanom protokole o odovzdaní a prevzatí Diela, so splatnosťou **30** dní.
  2. Zmluvné strany sa dohodli na zaplatení ceny za Dielo tak, že Objednávateľ ju zaplatí Zhotoviteľovi bezhotovostným prevodom na jeho účet uvedený v záhlaví tejto Zmluvy.
  3. Faktúry musia obsahovať náležitosti v zmysle príslušných ustanovení Zákona o DPH, pričom Objednávateľ je oprávnený vrátiť bez zaplatenia faktúry, ktoré nebudú obsahovať všetky náležitosti.

**Článok V.**

**Vlastnícke právo a nebezpečenstvo škody**

* 1. Vlastníkom zhotovovaného Diela je Objednávateľ.
  2. Nebezpečenstvo škody na zhotovovanom Diele, resp. jeho časti však znáša Zhotoviteľ, ktoré prechádza na Objednávateľa až jeho riadnym odovzdaním a prevzatím.

**Článok VI.**

**Záväzky Objednávateľa podmieňujúce plnenie Zhotoviteľa**

* 1. Objednávateľ sa zaväzuje odovzdať Zhotoviteľovi Miesto zhotovenia Diela a veci, ktorých je vlastníkom, resp. ktoré majú byť k dispozícií pred zhotovovaním Diela v stave zodpovedajúcom podmienkam tejto Zmluvy (zabezpečenie stavebnej pripravenosti Diela), bez nárokov tretích osôb v dostatočnom termíne pred začatím vykonávania Diela.
  2. Objednávateľ zabezpečí všetky potrebné stanoviská, vyjadrenia, súhlasy, povolenia a rozhodnutia štátnych orgánov, resp. iných orgánov verejnej moci potrebných pre vykonanie Diela, prípadne projektové dokumentácie s výnimkou tých, ktoré sa týkajú dopravnej uzávery Miesta zhotovenia Diela, ktoré zabezpečí Zhotoviteľ. Každá zo Zmluvných strán obdrží od druhej Zmluvnej strany po jednom z ich vyhotovení a to najneskôr ku dňu začatia vykonávania Diela, resp. jeho časti.

**Článok VII.**

**Odovzdanie a prevzatie Diela**

* 1. Po zhotovení Diela, resp. jeho časti (skutočne vykonané práce) vyzve Zhotoviteľ Objednávateľa na jeho odovzdanie a prevzatie v Mieste zhotovenia Diela. O priebehu a výsledku odovzdávacieho a preberacieho konania spíšu Zmluvné strany protokol o odovzdaní a prevzatí Diela, v závere ktorého Objednávateľ výslovne uvedie, či Dielo preberá alebo nepreberá, pričom v prípade neprevzatia Diela uvedie dôvody jeho neprevzatia. Vady Diela zjavné už pri jeho preberaní je povinný Objednávateľ reklamovať v protokole o odovzdaní a prevzatí Diela. Protokol o odovzdaní a prevzatí Diela bude zahŕňať:
     1. položkovitý súpis vykonaných prác,
     2. potvrdenie Objednávateľa o prevzatí stavebného denníka,
     3. fotodokumentácia vyhotovená Zhotoviteľom (pred vykonaním ako aj po vykonaní prác),
     4. predrealizačné a porealizačné zameranie, vrátane výškopisného a polohopisného zamerania skutočného vyhotovenia stavby, ktoré Zhotoviteľ odovzdá Objednávateľovi v 3 vyhotoveniach v listinnej forme a 1 vyhotovenie v elektronickej forme [(\*.doc, \*.xls, \*.pdf – textová časť), (\*.dwg, \*.dng, \*.pdf – výkresová časť)] na pamäťovom nosiči dát.
  2. Podmienkou odovzdania a prevzatia Diela je úspešné vykonanie všetkých skúšok, vrátane vydania dokladov o skúškach, revíznych správ, zoznamov strojov a zariadení, prospektov, návodov na obsluhu, atestov a certifikátov predpísaných príslušnými právnymi predpismi a technickými normami.
  3. Po úplnom zhotovení Diela je Zhotoviteľ povinný odovzdať Miesto zhotovenia Diela v stave v akom ho prevzal s ohľadom na zmeny v zmysle tejto Zmluvy a s ohľadom na bežné opotrebovanie.
  4. Zhotoviteľ sa zaväzuje, že po odovzdaní Diela poskytne Objednávateľovi plnú súčinnosť potrebnú pre získanie príslušného povolenia na užívanie Diela. Zhotoviteľ je v rámci tejto súčinnosti povinný reagovať na výzvu Objednávateľa na úpravu Diela podľa požiadaviek príslušného štátneho orgánu, resp. iného orgánu verejnej moci, bez zbytočného odkladu, najneskôr však v lehote 3 pracovných dní a najneskôr v tejto lehote je povinný dohodnúť sa s Objednávateľom na termíne a spôsobe odstránenia namietaných závad. V prípade, že Zhotoviteľ na výzvu Objednávateľa nebude reagovať, Objednávateľ je oprávnený vykonať úpravu Diela prostredníctvom tretej osoby na vlastné náklady, pričom Zhotoviteľ je povinný takto vynaložené náklady Objednávateľovi zaplatiť na základe faktúry. Splatnosť faktúry je 14 dní. Práva Objednávateľa vyplývajúce zo zodpovednosti za vady nie sú týmto ustanovením dotknuté.

**Článok VIII.**

**Zodpovednosť za vady a záruka za akosť**

* 1. Zhotoviteľ zodpovedá za vady Diela v zmysle ustanovení § 560 a nasl. Obchodného zákonníka.
  2. Zhotoviteľ preberá záruku za akosť Diela v zmysle ustanovení § 563 ods.2, resp. § 429 až § 431 Obchodného zákonníka. Dielo bude spôsobilé na zmluvný účel a zachová si dohodnuté vlastnosti počas 48 mesiacov od odovzdania a prevzatia Diela. Záruka za akosť Diela sa nevzťahuje na jednotlivé veci, ktoré boli zo strany Zhotoviteľa dodané, namontované ako samostatné veci a ktoré majú danú záručnú dobu od ich výrobcu. V uvedenom prípade platí záručná doba určená ich výrobcom.
  3. Prípadné vady alebo nedostatky Diela bude Objednávateľ reklamovať písomne u Zhotoviteľa, a to bezodkladne po ich zistení počas trvania záručnej doby.
  4. Záruka sa vzťahuje na veci a vykonané práce uvedené v protokole o odovzdaní a prevzatí Diela.

Záručné podmienky sa nevzťahujú na prípady vzniknuté živelnou pohromou, požiarom, atmosférickými poruchami, neodbornou manipuláciou, nepredvídateľnými udalosťami, zmenou prostredia, v ktorom je systém inštalovaný alebo nedodržaním pokynov uvedených v návode pre užívateľa na používanie systému.

* 1. Zhotoviteľ sa zaväzuje začať s odstraňovaním prípadných vád Diela do 72 hodín od ich oznámenia a odstrániť ich bez zbytočného odkladu, najneskôr však do 7 pracovných dní odo dňa začatia s odstraňovaním.
  2. Ak Zhotoviteľ neodstráni oznámené vady Diela v lehote podľa tejto Zmluvy, Objednávateľ je oprávnený zabezpečiť odstránenie vád prostredníctvom tretej osoby na vlastné náklady, pričom Zhotoviteľ je povinný takto vynaložené náklady Objednávateľovi zaplatiť na základe faktúry. Splatnosť faktúry je 14 dní. Práva Objednávateľa vyplývajúce zo záruky nie sú týmto ustanovením dotknuté.

**Článok IX.**

**Zmluvné sankcie**

* 1. V prípade, že Zhotoviteľ nedodrží termíny plnenia dojednané v tejto Zmluve, zaplatí Objednávateľovi zmluvnú pokutu vo výške 50 € za každý aj začatý deň omeškania.
  2. V prípade, že Zhotoviteľ nedodrží termíny odstraňovania vád Diela dojednané v tejto Zmluve, zaplatí Objednávateľovi zmluvnú pokutu vo výške 50 € za každý aj začatý deň omeškania.
  3. V prípade nezhotovenia Diela, neúplného zhotovenia Diela alebo zhotovenia vadného Diela uhradí Zhotoviteľ Objednávateľovi zmluvnú pokutu vo výške 15 % z ceny za Dielo (prípadne z ceny jeho nezhotovenej alebo vadnej časti).
  4. V prípade omeškania Objednávateľa so zaplatením ceny za Dielo zaplatí Objednávateľ Zhotoviteľovi úrok z omeškania vo výške 0,05 % z nezaplatenej sumy za každý deň omeškania.
  5. Zmluvné pokuty, resp. úroky z omeškania dojednané touto Zmluvou hradí povinná strana, nezávisle od toho, či a v akej výške vznikne druhej strane škoda porušením povinnosti, ktorú možno vymáhať samostatne. Uplatnenie zmluvných pokút, resp. úrokov z omeškania nie je povinnosťou Zmluvných strán. Povinná strana má povinnosť uhradiť zmluvnú pokutu, resp. úrok z omeškania aj keď svoju povinnosť nezavinila.

**Článok X.**

**Doba platnosti a skončenie Zmluvy**

* 1. Táto Zmluva sa uzatvára na dobu určitú, a to do riadneho splnenia záväzkov Zmluvných strán vyplývajúcich im z tejto Zmluvy.
  2. Zmluva sa skončí uplynutím doby, na ktorú bola dojednaná.
  3. Zmluvu je možné skončiť predčasne, a to jedným z nasledujúcich spôsobov:
     1. dohodou Zmluvných strán,
     2. odstúpením od Zmluvy v prípade, ak tak stanovuje táto Zmluva alebo Obchodný zákonník.
  4. Ak Zhotoviteľ alebo Objednávateľ podstatne porušil svoju zmluvnú povinnosť, je druhá strana oprávnená od Zmluvy odstúpiť. Pri odstúpení od Zmluvy táto končí dňom doručenia písomného oznámenia o odstúpení od Zmluvy druhej Zmluvnej strane. V prípade odstúpenia od Zmluvy zo strany Objednávateľa má Objednávateľ právo ponechať si už poskytnuté plnenie, resp. jeho časť a zároveň sa zaväzuje zaplatiť Zhotoviteľovi časť ceny za Dielo za takto ponechané plnenie s odpočítaním všetkých už poskytnutých platieb. V prípade neuplatnenia si práva Objednávateľom ponechať si predmet plnenia (musí ísť o predmet plnenia, ktorý sa vzhľadom na jeho povahu dá vrátiť), je Objednávateľ povinný poskytnuté plnenie vrátiť a Zhotoviteľ je povinný vrátiť všetky platby obdŕžané od Objednávateľa v súvislosti s touto Zmluvou.
  5. Za podstatné porušenie zmluvných podmienok sa považuje:
     1. ak Zhotoviteľ nedodržiava kvalitu vykonávania prác vyplývajúcu pre neho z tejto Zmluvy,
     2. ak Zhotoviteľ nie je schopný dodať alebo nedodá plnenie za cenu určenú, resp. zmenenú podľa článku III. tejto Zmluvy,
     3. ak Zhotoviteľ neodovzdá Dielo v čase určenom podľa článku II. ods. 2.1. tejto Zmluvy,
     4. ak Zhotoviteľ neplní akúkoľvek inú povinnosť vyplývajúcu pre neho z tejto Zmluvy, a to ani po upozornení zo strany Objednávateľa,
     5. ak Objednávateľ poruší svoju povinnosť zaplatiť cenu za Dielo riadne a včas vyplývajúcu mu z ustanovení článkov III. a IV. tejto Zmluvy, a to ani po upozornení zo strany Zhotoviteľa,
     6. ak Objednávateľ nezabezpečí pre Zhotoviteľa stavebnú pripravenosť Diela, vrátane prípadných stanovísk, vyjadrení, súhlasov, povolení a rozhodnutí štátnych orgánov, resp. iných orgánov verejnej moci potrebných pre vykonanie Diela a projektových dokumentácií podľa ustanovení článku VI. tejto Zmluvy, a to ani po písomnom upozornení zo strany Zhotoviteľa.
  6. Skončením Zmluvy zanikajú všetky práva a povinnosti Zmluvných strán. Skončenie Zmluvy sa však nedotýka nároku z vád Diela, nároku na náhradu škody, nároku na zaplatenie zmluvnej pokuty a úroku z omeškania, ani zmluvných ustanovení týkajúcich sa voľby práva, riešenia sporov medzi Zmluvnými stranami a iných ustanovení, ktoré podľa prejavenej vôle strán vzhľadom na svoju povahu majú trvať aj po ukončení Zmluvy.

**Článok XI.**

**Osobitné, spoločné a záverečné ustanovenia**

* 1. Zmluvné strany sú zbavené zodpovednosti za čiastočné alebo úplné neplnenie zmluvných povinností podľa tejto Zmluvy v prípade, že toto neplnenie je v dôsledku vyššej moci. Tá Zmluvná strana, ktorá sa odvoláva na vyššiu moc, je povinná oznámiť druhej strane neodkladne, najneskôr však do 3 pracovných dní po jej vzniku, vznik okolností vyššej moci. Za okolnosti vyššej moci budú považované mimoriadne okolnosti, ktoré nastali nezávisle na vôli Zmluvných strán a bránia trvale alebo dočasne v plnení Zmluvou stanovených povinností a tieto okolnosti nastali po uzatvorení Zmluvy a nemohli byť povinnou stranou odvrátené alebo prekonané ani pri vynaložení všetkého úsilia, ktoré je možné po Zmluvnej strane vyžadovať, a v dobe uzatvorenia Zmluvy nemohli byť predvídané. Ako prípady vyššej moci budú považované najmä: vojna, mobilizácia, generálne štrajky, živelné a iné katastrofy, ktoré Zmluvná strana nemohla predvídať ani im zabrániť. Núdzový stav ani mimoriadna situácia vyhlásená v súvislosti s opatreniami voči ochoreniu COVID-19 sa nepovažuje za prípad vyššej moci. Zodpovednosť nevylučuje prekážka, ktorá vznikla až v čase, keď povinná strana bola v omeškaní s plnením svojej povinnosti, alebo vznikla z jej hospodárskych pomerov. Účinky vylučujúce zodpovednosť sú obmedzené iba na dobu dokiaľ trvá prekážka, s ktorou sú tieto účinky spojené.
  2. Zmluvné strany sa dohodli, že právny úkon niektorej zo Zmluvných strán smerujúci ku vzniku, zmene, zániku práv a povinností alebo zmene alebo zániku právneho vzťahu založeného touto Zmluvou, alebo akékoľvek oznámenie, výzva, požiadavka alebo súhlas niektorej zo Zmluvných strán, ktorý sa bude vyžadovať, alebo ktorý bude povolený alebo nevyhnutný na základe tejto Zmluvy, musí byť vychádzajúc z ustanovení § 40 Občianskeho zákonníka písomný (ďalej len „Písomnosť“). Písomnosť musí byť doručená poštou ako doporučená zásielka, osobne alebo elektronicky podľa zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (ďalej len „Zákon o e-Governmente“). V osobitných prípadoch, ak ide o bežnú komunikáciu medzi Zmluvnými stranami, ktorá má informatívnu, resp. doplnkovú funkciu, môže byť Písomnosť doručená iba e-mailovou poštou. Na písomný styk (odosielanie a doručovanie) sa použijú adresy sídla, miesta podnikania alebo trvalého pobytu Zmluvných strán, identifikátor Zmluvných strán v zmysle ustanovení § 3 písm. n) Zákona o e-Governmente a e-mailové adresy Zmluvných strán uvedené v záhlaví tejto Zmluvy. Povinnosť Zmluvnej strany doručiť Písomnosť poštou alebo osobne sa považuje za splnenú a Písomnosť sa považuje za doručenú, len čo ju druhá Zmluvná strana prevezme a jej prijatie potvrdí svojím vlastnoručným podpisom, alebo podpisom inej osoby oprávnenej na prijímanie Písomností. Účinky doručenia Písomnosti poštou alebo osobne nastanú aj vtedy ak:
     1. Zmluvná strana zmenila adresu, na ktorú sa má podľa tejto Zmluvy odosielať Písomnosť, bez toho, aby túto zmenu druhej Zmluvnej strane oznámila, a následne pošta túto Písomnosť vrátila Zmluvnej strane ako nedoručiteľnú, a to dňom vrátenia takejto Písomnosti Zmluvnej strane,
     2. doručenie Písomnosti bolo zmarené konaním alebo opomenutím tej Zmluvnej strany, ktorej bola Písomnosť adresovaná, a to dňom, kedy k takému konaniu došlo,
     3. Zmluvná strana prijatie Písomnosti odmietne, a to dňom odmietnutia prijatia Písomnosti,
     4. odosielateľovi bola Písomnosť vrátená ako nedoručená, a to dňom vrátenie nedoručenej Písomnosti.

Povinnosť Zmluvnej strany doručiť Písomnosť elektronicky podľa Zákona o e-Governmente sa považuje za splnenú a Písomnosť sa považuje za doručenú ak bola doručená v zmysle ustanovení § 29 a nasl. Zákona o e-Governmente. Povinnosť Zmluvnej strany doručiť Písomnosť elektronicky e-mailovou poštou sa považuje za splnenú a Písomnosť sa považuje za doručenú v najbližší pracovný deň nasledujúci po dni jej doručenia.

* 1. Zmluvné strany sa zaväzujú, že budú zachovávať obchodné tajomstvo a nepoužijú tieto informácie na iné zmluvné účely.
  2. Počas trvania tejto Zmluvy nesie Zhotoviteľ právnu zodpovednosť za škodu spôsobenú nedodržaním svojich povinností pri zhotovení Diela, ktoré je predmetom tejto Zmluvy. Zhotoviteľ zodpovedá v plnom rozsahu za škodu spôsobenú vlastným zavinením ako aj zavinením osôb, ktoré použil na splnenie záväzkov zo Zmluvy. Zhotoviteľ takto zodpovedá za škodu spôsobenú Objednávateľovi ako aj tretím osobám. Vychádzajúc z objektívnej zodpovednosti za škodu spôsobenú prevádzkovou činnosťou Zhotoviteľ zodpovedá aj za všetky škody (aj náhodné), ktoré vzniknú pri vykonávaní Diela alebo v priamej, či nepriamej súvislosti s ním a tiež za náhodné škody, ktoré vzniknú na veciach a majetku, ktorý Zhotoviteľ prevzal od Objednávateľa za účelom vykonania Diela.
  3. Ustanovenia tejto Zmluvy sú právne záväzné aj pre právnych nástupcov Zmluvných strán na základe prechodu práv a povinností (univerzálna sukcesia).
  4. Uzatvorením tejto Zmluvy strácajú platnosť a neberú sa do úvahy všetky doterajšie zmluvy, dohody, resp. jednostranné prejavy vôle týkajúce sa zhotovenia Diela v písomnej alebo akejkoľvek inej forme.
  5. Vzťahy Zmluvných strán, ktoré nie sú výslovne upravené touto Zmluvou, sa riadia príslušnými ustanoveniami Obchodného zákonníka a ďalšími platnými právnymi predpismi Slovenskej republiky.
  6. Túto Zmluvu možno meniť alebo dopĺňať len vo forme písomných, datovaných a vzostupne očíslovaných dodatkov podpísaných oboma Zmluvnými stranami a vyhotovených v počte vyhotovení tejto Zmluvy.
  7. Všetky spory, ktoré vzniknú z tejto Zmluvy, vrátane sporov o jej platnosť, výklad alebo zrušenie, budú v prípade, že sa Zmluvné strany nebudú vedieť dohodnúť na ich odstránení riešené pred príslušným súdom v Slovenskej republike podľa slovenského práva. Zmluvné strany sa podrobia rozhodnutiu tohto súdu. Jeho rozhodnutie bude pre Zmluvné strany záväzné.
  8. Zmluva nadobúda platnosť dňom podpisu oboma Zmluvnými stranami (ak to nie v ten istý deň, tak rozhodujúci je deň neskoršieho podpisu) a účinnosť v súlade s platnou právnou úpravou. Zhotoviteľ berie na vedomie skutočnosť, že táto Zmluva je v zmysle ustanovenia § 5a a nasl. zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (ďalej len „Zákon o slobode informácií“) v spojení s ustanovením § 47a ods. 1 Občianskeho zákonníka povinne zverejňovanou zmluvou.
  9. Táto Zmluva bude zverejnená v súlade s ustanovením § 5a ods. 6 a nasl. Zákona o slobode informácií. Objednávateľ je zároveň oprávnený zverejniť túto Zmluvu aj na svojom webovom sídle.
  10. Zhotoviteľ súhlasí so spracovaním osobných údajov poskytnutých pre účely uzavretia tejto Zmluvy a prehlasuje, že bol oboznámený s informáciami podľa článku 13 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov (ďalej len „Nariadenie č. 2016/679“).
  11. Zmluvné strany aj ich zamestnanci, ktorí prichádzajú pri výkone svojich pracovných povinností do styku s osobnými údajmi, resp. tieto údaje akýmkoľvek spôsobom spracovávajú v rámci svojej pracovnej činnosti, sú povinní dodržiavať príslušné ustanovenia Nariadenia č. 2016/679 a zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „Zákon o ochrane osobných údajov“).
  12. Neoddeliteľnou súčasťou tejto Zmluvy je Príloha č. 1:

Cenová ponuka (výkaz výmer).

* 1. V prípade, ak sa niektoré z ustanovení tejto Zmluvy stane neplatným, neúčinným alebo nevymáhateľným, jeho neplatnosť, neúčinnosť alebo nevymáhateľnosť nebude mať vplyv na zostávajúce ustanovenia tejto Zmluvy a obe Zmluvné strany sa bez zbytočného odkladu dohodnú na náhradných ustanoveniach, s čo najskoršou právnou záväznosťou.
  2. Táto Zmluva je vyhotovená v 2 rovnopisoch, z ktorých každý má platnosť originálu, 1 rovnopis obdrží Objednávateľ a 1 rovnopis Zhotoviteľ.
  3. Zmluvné strany vyhlasujú, že si Zmluvu prečítali, jej obsahu porozumeli, že nebola uzavretá v tiesni alebo za nevýhodných podmienok, že ju uzavreli z vlastnej vôle, určite, vážne a zrozumiteľne a na základe súhlasu s ňou ju podpisujú.

|  |  |
| --- | --- |
| V Košiciach, dňa | V Košiciach, dňa |
| Za Objednávateľa:  **Mestská časť Košice – Sídlisko KVP** | Za Zhotoviteľa:  **doplniť** |
| ................................................................... | .................................................................. |
| **Mgr. Ladislav Lörinc** | **doplniť** |
| starosta | doplniť |